KOMMISSIONENS FORORDNING (EF) Nr. 435/97 af 6. marts 1997 om ændring af Kommissionens forordning (EF) nr. 746/96 om gennemførelsesbestemmelser til Rådets forordning (EØF) nr. 2078/92 om miljøvenlige produktionsmetoder i landbruget samt om naturpleje

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget samt om naturpleje (1), ændret ved Kommissionens forordning (EF) nr. 2772/95 (2), særlig artikel 9, og

ud fra følgende betragtninger:

Ved Kommissionens forordning (EF) nr. 746/96 (3) er der fastsat regler for ændringer af en miljøvenlig landbrugsforanstaltning på støttemodtagerens bedrift;

medlemsstaterne bør have mulighed for at fastsætte de nødvendige specifikke regler for tilpasning af forpligtelser i forbindelse med programmer for miljøvenligt landbrug, hvis støttemodtageren udvider bedriftens areal eller udvider det areal på bedriften, som der er indgået forpligtelse for;

de i denne forordning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -

UDSTEDT FØLGENDE FORORDNING:

Artikel 1

Artikel 11 i forordning (EF) nr. 746/96 affattes således:

»Artikel 11

Ændringer af bedriften

1. Hvis støttemodtageren i forpligtelsesperioden overdrager hele eller en del af bedriften til en anden, kan sidstnævnte overtage forpligtelsen for den resterende del af perioden. Sker en sådan overtagelse ikke, skal støttemodtageren tilbagebetale den modtagne støtte som angivet i artikel 20, stk. 1. Medlemsstaterne kan undlade at kræve en sådan tilbagebetaling, hvis en støttemodtager ophører endeligt med landbrugsvirksomhed, efter at han allerede har afviklet tre år af sin forpligtelsesperiode, og en efterfølgers overtagelse af forpligtelsen ikke er gennemførlig.

Medlemsstaterne kan, hvis der kun er tale om mindre ændringer i bedriftens situation, træffe særlige foranstaltninger for at undgå, at anvendelsen af første afsnit fører til uhensigtsmæssige resultater i betragtning af den indgåede forpligtelse.

2. Hvis støttemodtageren ikke fortsat kan opfylde de indgåede forpligtelser, fordi bedriften er genstand for en jordfordeling eller andre lignende offentlige interventioner som led i fysisk planlægning, træffer medlemsstaterne de fornødne foranstaltninger, så forpligtelserne tilpasses bedriftens nye situation. Er en sådan tilpasning ikke mulig, ophører forpligtelsen, uden at der kræves tilbagebetaling for den faktiske forpligtelsesperiode.

3. Hvis støttemodtageren i forpligtelsesperioden udvider bedriftens areal, kan medlemsstaterne fastsætte:

a) at forpligtelsen udvides, så den også kommer til at gælde for det supplerende areal i den resterende del af forpligtelsesperioden, på betingelse af, at en sådan udvidelse:

- indebærer klare fordele for miljøet

- er berettiget på grund af forpligtelsens art, den resterende periodes længde og størrelsen af det supplerende areal, der må være betydeligt mindre end det oprindelige areal eller ikke mere end 2 ha, og

- ikke gør kontrollen af overholdelsen af betingelserne for ydelse af støtte mindre effektiv, eller

b) at støttemodtagerens oprindelige forpligtelse erstattes af en ny forpligtelse for hele det pågældende areal på betingelser, der er mindst lige så strenge som den oprindelige forpligtelse.

Litra b) gælder også i tilfælde, hvor det areal på bedriften, som der er indgået forpligtelse for, udvides.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. marts 1997.

På Kommissionens vegne

Franz FISCHLER

Medlem af Kommissionen

(1) EFT nr. L 215 af 30. 6. 1992, s. 85.

(2) EFT nr. L 288 af 1. 12. 1995, s. 35.

(3) EFT nr. L 102 af 25. 4. 1996, s. 19.